Skote klap by casinoDie Emerald Resort & Casino. Foto: Facebook Een mens is dood en nog twee beseer nadat ŉ skietery Maandagaand tydens ŉ rooftog by ŉ casino in Vanderbijlpark uitgebreek het. Kapt. Mavela Masondo, woordvoerder van die polisie, het gesê ŉ groep van meer as tien rowers het omstreeks 22:00 op die Emerald Resort & Casino toegeslaan. Hulle het personeel en lede van die publiek met vuurwapens aangehou. “Die polisie is in kennis gestel van die rooftog en het vinnig gereageer. By polisiebeamptes se aankoms op die toneel het die verdagtes op die polisie losgebrand en ŉ skietgeveg het ontstaan,” het Masondo gesê. Een van die verdagtes is doodgeskiet, terwyl twee veiligheidswagte gewond is. Die verdagtes het daarna met ŉ aansienlike bedrag kontant in verskillende voertuie van die toneel gevlug. Russel Meiring, woordvoerder van ER24, het gesê paramedici het die twee gewonde veiligheidswagte op die toneel behandel, asook drie ander mense wat geringe beserings opgedoen het nadat hulle aangerand is. Die beseerdes is na nabygeleë hospitale geneem. Volgens Masondo is een van die rowers se wegkommotors later verlate by die hek van die casino gevind en nog twee voertuie nie ver van die toneel af nie. Daar is ook op ŉ pistool op die toneel beslag gelê. Die Emerald Resort & Casino het Dinsdagoggend die rooftog op sy amptelike Facebook-blad bevestig en die polisie bedank vir hul vinnige optrede. Intussen het lt.genl. Deliwe de Lange, die provinsiale polisiekommissaris, gesê ŉ span speurders is aangewys om die saak te ondersoek en die rowers vas te trek. Sy het ŉ beroep op die gemeenskap gedoen om enige inligting oor die voorval by 08600 10111 aan te meld.